alexandrainst/scandi-wiki huggingface dataset:
Þjóðhöfðingi

Þjóðhöfðingi er manneskja sem gegnir æðsta stjórnarfarslega embætti ríkis. Í lýðveldum er þjóðhöfðinginn vanalega forseti, í konungdæmum konungur eða drottning. Enn fremur þekkist að þjóðhöfðinginn sé geistlegur, svo sem í Vatíkaninu, þar sem páfinn er þjóðhöfðingi.

Það er mjög misjafnt milli landa hversu mikil völd þjóðhöfðingi hefur. Sumir þjóðhöfðingjar fara með mikil völd í stjórnkerfinu, til dæmis í Bandaríkjunum, Rússlandi og Frakklandi, en annars staðar eru völdin lítil í raun þótt þau séu oft mikil formlega séð, til dæmis á Íslandi, Bretlandi, í Þýskalandi og á Norðurlöndunum.
Á Íslandi er forsetinn þjóðhöfðingi þó svo forsætisráðherra hafi í raun meiri völd.

Stjórnmál
Stjórnmálafræði
Lýðræði
Drottning

Drottning er kona sem er gift konungi eða hefur erft konungdæmi og gegnir hlutverki konungs. Eina drottningin sem fer með konungsvald í dag er Margrét II Danadrottning.

Meðal þekktra drottninga fortíðarinnar, sem fóru með konungsvald, má nefna Bretlandsdrottningarnar Elísabetu II og Viktoríu, Elísabeti I Englandsdrottningu, Margréti I Valdimarsdóttur, drottningu Kalmarsambandsins, Boadeccu drottningu Kelta og Kleópötru drottningu af Egyptalandi.

Konungdæmi
Nafnbætur
Margrét Þórhildur

Margrét Þórhildur eða Margrét 2. (Margrethe Alexandrine Þórhildur Ingrid) (fædd 16. apríl 1940) er drottning og þjóðhöfðingi konungdæmisins Danmerkur. Hún er dóttir Friðriks 9. konungs (1899-1972) sem var krónprins þegar hún fæddist og Ingiríðar drottningar (1910-2000).

Eitt nafna hennar, Þórhildur, er íslenskt og er skrifað með bókstöfum sem ekki koma fyrir í danska stafrófinu. Ástæða þess, að hún hlaut íslenskt nafn í stað danskrar útgáfu nafnsins (Torhild) er að Kristján 10., afi hennar, var konungur konungsríkisins Íslands þegar hún fæddist. 

Margrét Þórhildur var gift Hinrik (Henri Marie Jean André greifi af Laborde og Monpezat) (fæddur 11. júní 1934, dáinn 13. febrúar 2018) og eignuðust þau tvo syni: Friðrik krónprins og Jóakim. 

Drottningin hefur fengist við ýmsa listsköpun og haldið sýningar á verkum sínum.

Heimildir 
 Hendes Majestæt Dronningen @ Kongehuset . Skoðað 17. október 2010.

Tengt efni 

 Þjóðhöfðingjar Danmerkur

Drottningar Danmerkur
Lukkuborgarætt
Handhafar stórkross Hinnar íslensku fálkaorðu
Danska konungsfjölskyldan
Minsk

Minsk (hvítrússneska: Менск /mʲensk/, Мінск /mʲinsk/; rússneska: Минск /mʲinsk/) er höfuðborg Hvíta-Rússlands. Íbúafjöldi er áætlaður um 1.921.861 (2014). Minsk hýsir meðal annars höfuðstöðvar Samveldis sjálfstæðra ríkja sem er samstarfsvettvangur fyrrum Sovétlýðvelda. 

Minsk var stofnuð af Austur-Slövum á 9. öld og var síðan hluti af Polatsk-furstadæminu undir lok 10. aldar. Árið 1129 var furstadæmið innlimað af Garðaríki en 1146 varð það aftur sjálfstætt. 1242 varð borgin hluti af Stórfurstadæminu Litháen og síðan Pólsk-litháíska samveldinu. Borgin var lögð í rúst í nokkrum meiriháttar styrjöldum á 17. og 18. öld (Pólsk-rússneska stríðið, Norðurlandaófriðurinn mikli) og var að lokum innlimuð af Rússum 1793. Borgin óx hratt á 19. öld og járnbrautin milli Moskvu og Varsjár var lögð um hana 1846. Fyrir Síðari heimsstyrjöldina var íbúafjöldinn kominn í um 300 þúsund. Þjóðverjar náðu borginni á sitt vald skömmu eftir innrásina í Sovétríkin sumarið 1941 og hernámsliðið notaði borgina sem höfuðstöðvar. 1944 náðu Sovétmenn síðan borginni aftur eftir mikla bardaga þar sem meirihluti hennar var lagður í rúst og íbúafjöldinn um 50 þúsund. Eftir stríðið var borgin endurreist með byggingum í sovéskum stíl. 1972 náði íbúafjöldinn einni milljón. 1990 varð borgin höfuðborg hins nýstofnaða Hvíta-Rússlands.
Maltöl

Maltöl er sætt, svotil óáfengt öl sem bruggað er úr malti líkt og annar bjór en með viðbættum sykri og lakkrís. Maltöl inniheldur gersveppi, en hefur þó ekki undirgengist alkohólmyndandi gerjun að neinu marki, því gerinu er sáð í ölmeskið við 0°C eða þar um bil. Malt er því óáfengt, eða svo lítið áfengt að það er ekki skylt að tilgreina það á flöskunum.

Óáfengt maltextrakt-öl varð vinsælt sem heilsudrykkur í Danmörku undir lok 19. aldar. Yfirburðastaða brugghúsanna Carlsberg og Tuborg á markaði með ljósan lagerbjór, umræða um óhollustu áfengisdrykkju og væntanlegur ölskattur, setti allt þrýsting á minni brugghús að finna nýjar leiðir í framleiðslu á vöru úr maltextrakti. Meðal þess sem þau tóku upp á að framleiða voru maltbrjóstsykur og ýmsar tegundir af sósubæti. Maltölið var markaðssett sem heilsudrykkur og allra meina bót í samkeppni við ýmsa aðra drykki og elixíra sem þá voru auglýstir. Brugghúsin lögðu mikið upp úr því að auglýsa hve mikið sjúkrahús keyptu af drykknum og hve hollur hann væri sjúklingum og börnum. Maltölið var meðal annars auglýst sem næringarríkt og taugastyrkjandi.

Þegar Tómas Tómasson stofnaði Ölgerð Egils Skallagrímssonar árið 1913 lá fyrir að áfengisbannið gengi í gildi í ársbyrjun 1915. Tómas hóf í upphafi framleiðslu á óáfengu maltöli og hvítöli en Egils mjöður og Egils pilsner bættust síðar við vörulínu fyrirtækisins. Maltölið hefur alla tíð síðan verið mjög vinsæll drykkur á Íslandi.

Annað 
 Flosi Ólafsson lék í maltauglýsingu og mælti þar orðin „Vantar allt malt í þig“. Setningin varð nokkuð vinsæl og er stundum mælt af gárungum þegar færi gefst.
 Malt er einnig til í öðrum löndum, t.d. er það kallað Malzbier í Þýskalandi.

Tenglar 
 Með maltölið á handvagni; grein í Morgunblaðinu 1973
 Öldungur í æskublóma; grein í Morgunblaðinu 1993

Gosdrykkir
Malt

Malt eða melt korn er korn (oftast bygg) sem hefur verið látið spíra að hluta í raka, en spírunin er stöðvuð með hita áður en hún er að fullu gengin um garð. Við spírun myndar byggið meltingarhvatann amýlasa sem brýtur sterkju byggsins niður í smærri sykrur við ákveðið hitastig í meskingu þannig að tvísykran maltósi verður til. Malt er grunnþáttur við bruggun öls eins og t.d. bjórs, maltöls og viskímeskis, en er einnig notað við brauðgerð („maltbrauð“) og fleira.

Hitastig, tími og loftstreymi við stöðvun spírunar ræður miklu um eiginleika maltsins og er malt flokkað eftir því hve mikið eða lítið það er ristað. Mikið ristað malt gefur dökkan lit og ákveðið brennt bragð sem þykir æskilegt í suma bjóra og viskí. Karamellumalt, súkkulaðimalt, kristalmalt, svart malt, brúnt malt og reykt malt eru afurðir mismunandi aðferða við þurrkun/ristun.

Bruggun
Sætuefni
Superman

Superman (eða Kal-El), einnig kallaður Ofurmennið á íslensku, er sögupersóna í teiknimyndablöðum eftir Jerry Siegel og Joe Shuster. Í sögunni er hann ofurmenni frá annarri plánetu sem heitir Krypton. Hann kemur til jarðarinnar eftir að heimaplánetan hans eyðileggst. Seinna voru gerðir þættir byggðir á teiknimyndablöðunum og fljótlega fylgdu 4 bíómyndir á eftir. Nýverið hafa verið sýndir þættir byggðir á æskuárum Superman sem heita í höfuðið á bænum sem hann ólst upp á, Smallville. Superman er með einstaka krafta, frægastur af þeim er hæfileikinn til að fljúga.
 
Adventures of Superman eru þættir sem þróaðir voru úr útvarpsleikriti. Hann býr á Krypton og verður svo sendur niður til Jarðar vegna þess að plánetan er að tortýmast vegna sólin dregur hana nær sér með þeim afleiðingum að hún springur. Hann komst óhultur til Jarðar í smárri eldflaug sem faðir hans hafði smíðað. Þegar hann lenti voru indæl hjón að keyra framhjá þegar allt í einu kemur eldflaugin niður úr loftinu. Þau ólu hann upp og ber hann nafnið Clark Kent. Þegar hann eldist reynist svo að hann er öðruvísi en allir krakkarnir, t.d. helypur hraðar, hefur röntgensjón og margt fleira. Þegar kemur að því að hann flytur að heiman frá Smallville. Hann fær sér vinnu hjá Daily Planet og þar hittir hann Lois Lane. Eftir þetta vinnur hann að fréttum sem Clark Kent og Superman. Hann tekur sér mörg verkefni fyrir höndum og nær alltaf að bjarga deginum.

Myndasögupersónur
Grænlandssund

Grænlandssund nefnist sundið sem liggur á milli Grænlands og Íslands, í öðrum tungumálum er það kennt við Danmörku. Norðaustur af sundinu liggur Jan Mayen.

Sundið tengir saman Norður-Íshaf og Atlantshaf og er 480 km langt en 290 km breitt þar sem það er þrengst. Austur-Grænlandsstraumurinn flæðir til suðurs í gegnum sundið og ber með sér ísjaka út í Atlantshafið. Þar eru gjöful fiskimið.

Í seinni heimsstyrjöld háðu Þjóðverjar og Bretar mikla sjóorrustu á sundinu í maí 1941. Þýsku skipalestina leiddi orrustuskipið Bismarck. Í orrustunni misstu Bretar skip sitt HMS Hood, með því fórust 1415 menn en 3 var bjargað. Í kjölfarið upphófst mikill eltingarleikur sem leiddi til þess að Bismarck var loksins sökkt sunnar í Atlantshafi.

Sund (landslagsþáttur)
Landafræði Grænlands
Landafræði Íslands
Bygg

Bygg (fræðiheiti: Hordeum vulgare) er mikilvæg kornafurð af grasaætt sem er ræktuð bæði til manneldis og skepnueldis. Árið 2006 var bygg í fjórða sæti yfir mest ræktuðu kornafurðir heims. Bygg er komið af villibyggi (Hordeum spontaneum) sem vex í Mið-Austurlöndum. Bygg er gjarnan slegið sem grænfóður.

Byggræktun á Íslandi 
Bygg er aðallega ræktað  á Íslandi til að kornþroska  en einnig sem grænfóður eða sem skjólsæði með grasfræi. Stundum er það ræktað eitt og stundum í blöndu með vetrarrepju. Bygg sem á að slá sem grænfóður má rækta með vetrarrýgresi. Á Íslandi er eingöngu ræktað sumarbygg. Bygg sem heilsæði er slegið í lok kornfyllingar en áður en kornið fer að þorna. Grænfóðurbygg eða byggheilsæði getur gefið þurrefnisuppskeru sem nemur 5-12 þurrefnistonnum á hektara en kornuppskera af byggi er venjulega milli 2,5 til 6 þurrefnistonn á hektara. Bygg er best að rækta í móajarðvegi eða sendinni jörð. Sýrustig jarðvegs þarf að vera hátt. Sáð er um 200 kg á ha ef eingöngu er sáð byggi. Sáðdýpt er 2 -4 sm.

Verkun Byggs 
Bygg þarf að meðhöndla til að það þoli langa geymslu og mygli ekki og skemmist og þarf þurrefni að vera að minnsta kosti 86%. Bygg er einkum þurrkað á tvennan hátt með stíuþurrkun og með færiþurrkun (þurrksíló) en með þeirri aðferð er byggið þurrkað í turnum og fært um á meðan á þurrkun stendur.
Bygg er einnig votverkað með ýmsum hætti, aðallega með að súrsa það í loftþéttum geymslum og opnum geymslum með og án þess að nota própíonsýru. Bygg þarf að vera þurrt (þurrefni ekki minna en 60%) og útiloka þarf súrefni til að náttúruleg súrsun takist vel. Oft er notuð própíonsýra við verkun byggs í lofttæmdum geymslum og eru notaðir 5 lítrar af sýru í hvert tonn af byggi. Hægt er að auka geymsluþol byggs í yfirbreiddri stæðu (bing, stíum eða gryfjum) með því að blanda í arð própíonsýru en við slíka vinnslu þarf meira magn af sýru og að tryggja jafna dreifingu og gæta hreinlætis við þreskingu og slátt. 
Lútun er öfugt ferli við sýringu eða súrsun en með því brotnar lignin í kornskurninni niður og byggið verður auðmeltara. Sterkjan í byggingu verður aðgengilegri og ekki nauðsynlegt að vals eða grófmala kornið. Þrjár aðferðir eru við lútun en það eru votlútun, þurrlútun og ammóníakmeðhöndlun. 
Möltun er aðferð til að búa til malt úr byggi með því að láta fræ spíra en þá myndast ensím eða hvatar sem brjóta niður sterkjuna í fræforðanum. Þegar korn hefur verið maltað er það notað til ölgerðar.

Tilvísun 

Grasaætt
Korn
Grænfóður
Hvalfjarðarsveit

Hvalfjarðarsveit er sveitarfélag við norðanverðan Hvalfjörð á Vesturlandi. 

Sveitarfélagið varð til við sameiningu Hvalfjarðarstrandarhrepps, Innri-Akraneshrepps, Leirár- og Melahrepps og Skilmannahrepps sem samþykkt var í atkvæðagreiðslu þann 20. nóvember 2004 en tók ekki gildi fyrr en í kjölfar sveitarstjórnakosninganna 2006.

Staðhættir 
Stærsti þéttbýlisstaður í Hvalfjarðarsveit er Melahverfi með 111 íbúa þann 1. janúar 2016. Iðnaðarhverfið á Grundartanga er við utanverðan Hvalfjörð.

Hvalfjörður, Faxaflói og Borgarfjörður mynda suður- og vesturmörk sveitarfélagsins. Hvalfjarðarsveit liggur einnig að Kjósarhreppi í suðaustri, Akraneskaupstað í vestri, Borgarbyggð og Skorradalshreppi í norðri ásamt Bláskógabyggð upp til heiða í austri.

Til áberandi fjalla í sveitinni teljast (frá vestri til austurs) Akrafjall, Hafnarfjall, Skarðsheiði, Botnsheiði, Hvalfell, Botnssúlur og Kvígindisfell. Með stærri vötnum teljast Eiðisvatn og Hólmavatn á milli Hvalfjarðar og Leirárvogs, einnig Eyrarvatn, Þórisstaðavatn (einnig þekkt sem Glammastaðavatn) og Geitabergsvatn í Svínadal og eitt dýpsta vatn Íslands, Hvalvatn ofan Botnsdals. Hæsti foss Íslands, Glymur, er í Botnsá sem rennur í Hvalfjarðarbotn úr Hvalvatni.

Hringvegurinn liggur um Hvalfjarðarsveit, á um 30 kílómetra kafla á milli Hvalfjarðarganga og Borgarness.

Tilvísanir 

 
Vesturland
Suðvesturland
Taípei

Taípei eða Tæpei (kínverska: 臺北市 eða 台北市; einfölduð kínverska: 台北市) er höfuðborg Lýðveldisins Kína og stærsta borgin í Taívan. Íbúafjöldi var 2.646.204 í október 2019. 

Borgir í Lýðveldinu Kína
Borgir í Asíu
Höfuðborgir
Langanesbyggð

Langanesbyggð er sveitarfélag á og við Langanes á norðausturhorni Íslands. Það varð til við sameiningu Þórshafnarhrepps og Skeggjastaðahrepps sem samþykkt var í atkvæðagreiðslu þann 8. apríl 2006 og tók gildi 10. júní í kjölfar sveitarstjórnakosninganna 2006. Þar er meðal annars að finna Finnafjörð en áætlanir um stórskipahöfn hafa verið orðaðar við þann fjörð. Árið 2022 ákváðu íbúar að sameinast Svalbarðshreppi undir nafni Langanesbyggðar.

Heimildir

Tenglar

 Heimsíða Langanesbygðar
Sankti Pétursborg

Sankti Pétursborg (rússneska: Санкт-Петербург) er borg sem stendur á Kirjálaeiðinu við ósa árinnar Nevu þar sem hún rennur út í Kirjálabotn í Norðvestur-Rússlandi. Um 5,4 milljónir bjuggu í borginni árið 2018. 

Pétur mikli setti borgina á stofn árið 1703 sem evrópska stórborg og var hún höfuðborg Rússlands fram að októberbyltingunni 1917. Í fyrri heimstyrjöldinni árið 1914 var borgin nefnd Petrógrad á rússnesku eða Pétursborg, þ.e. þýsku orðin ,,sankt" og ,,burg" voru fjarlægð úr nafninu. Fimm dögum eftir andlát Vladimirs Leníns, 26. janúar 1924 var borgin nefnd Leníngrad eftir honum. Í fyrstu forsetakosningunum í Rússlandi 19. júní 1991 völdu íbúar borgarinnar í atkvæðagreiðslu að nafni hennar yrði breytt til fyrra horfs - Sankti Pétursborg.

Miðbær borgarinnar er á heimsminjalista UNESCO. Þar á meðal er Vetrarhöllin. Nýbyggingin Lakhta-miðstöðin er hæsta bygging Evrópu (463 metrar). Yfir 200 söfn eru í borginni.

Myndir

Borgir í Rússlandi
Hafnarborgir
Vilhjálmur Þ. Vilhjálmsson

Vilhjálmur Þórmundur Vilhjálmsson (f. 26. apríl 1946), er fyrrverandi borgarstjóri í Reykjavík.

Vilhjálmur lauk stúdentsprófi frá Verslunarskólanum 1968 og lögfræðiprófi frá Háskóla Íslands 1974. Vilhjálmur hefur verið mjög virkur í flokksstarfi innan Sjálfstæðisflokksins og var í stjórn Heimdallar 1965-67. Hann sat í stjórn SUS 1971-1977 og var þar af varaformaður 1973-1977. Vilhjálmur var kjörinn í borgarstjórn Reykjavíkur árið 1982. Vilhjálmur var jafnframt í stjórn Sambands íslenskra sveitarfélaga frá 1986 til 2006, þar af var hann formaður 1990-2006. 

Vilhjálmur var borgarstjóri í 16 mánuði, 2006-2007, í valdatíð meirihluta Sjálfstæðisflokks og Framsóknarflokks, og formaður borgarráðs 24. janúar til 21. ágúst 2008, í valdatíð meirihluta Sjálfstæðisflokks og F-lista. Hann tók við embætti forseta borgarstjórnar 21. ágúst 2008 og gegndi því út kjörtímabilið er hann hætti í borgarstjórn eftir 28 ára samfellda setu. 

Vilhjálmur var oddviti borgarstjórnarflokks Sjálfstæðisflokksins í Reykjavík 2003-2008.

Sjá einnig 
 Eimreiðarhópurinn

Heimildir
 Ferill Vilhjálms á heimasíðu Reykjavíkurborgar 

Borgarstjórar Reykjavíkur
Handhafar riddarakross Hinnar íslensku fálkaorðu
Stúdentar úr Verslunarskóla Íslands
Borgarfulltrúar Sjálfstæðisflokksins
Íslenskir lögfræðingar
Ernest Rutherford

Ernest Rutherford, 1. barón Rutherford af Nelson, OM, PC, FRS (30. ágúst 1871 – 19. október 1937) var kjarneðlisfræðingur frá Nýja Sjálandi. Hann er þekktur sem „faðir“ kjarneðlisfræðinnar og einn brautryðjenda svigrúmskenningarinnar, meðal annars með uppgötvun Rutherforddreifingar kjarna í gullplötutilrauninni. Árið 1908 hlaut hann Nóbelsverðlaunin í efnafræði.

Tengt efni 
 Niels Bohr

Tenglar 
 Rutherford safnið
 Rutherford Scientist Supreme
 Ævisaga Ernest Rutherford  á vefsíðu Nóbelsverðlaunanna
 "Ernest Rutherford 1871 - 1937". A Science Odyesy, pbs.org. 
 http://www.nzedge.com/heroes/rutherford.html 
 alsos.wlu.edu Bibliography for Ernest Rutherford 
 Hægt er að leita að "Ernest Rutherford" hjá http://www.dnzb.govt.nz
 Rutherford at Canterbury University College. The Rutherford Journal

Rutherford, Ernest
Rutherford, Ernest
Rutherford, Ernest
Breskir barónar
Seattle

Seattle er borg í norðvesturhluta Bandaríkjanna í Washingtonfylki á milli Puget-sunds og Washingtonvatns. Áætlaður íbúafjöldi árið 2016 var um 704 þúsund en 3,7 milljónir eru í borginni að meðtöldum nágrannabyggðum. Seattle er þekkt sem fæðingarstaður gruggtónlistar og kaffihúsakeðjunnar Starbucks. Borgin heitir eftir Seattle höfðingja frumbyggja svæðisins.

Borgir í Washingtonfylki
Draumalandið

Fyrir samnefnda kvikmynd, sjá Draumalandið (kvikmynd).

Draumalandið - sjálfshjálparhandbók handa hræddri þjóð er bók eftir Andra Snæ Magnason. Hún er ádeila á hina svokölluðu stóriðjustefnu íslenskra stjórnvalda, kennslubók í að afhjúpa blekkingu og leiðbeining um leiðir til að marka nýja stefnu. Bókin vann Íslensku bókmenntaverðlaunin árið 2006.

Bókin hefur vakið mikla athygli og er að einhverju leyti ástæða þess að Andra var boðið að halda fyrirlestur árið 2006 í virtri fyrirlestraröð Cornell háskólans.

Kvikmynd byggð á efni bókarinnar var frumsýnd 2009.

Tenglar
 Draumalandið.is
 Saving Iceland

Íslenskar bókmenntir
Bókaárið 2006
Íslensk bókmenntaverðlaun
San Antonio

San Antonio er borg í Texas í Bandaríkjunum. Hún heitir í höfuðið á heilögum Antoníusi frá Padúa, en spænskur leiðangur áði í dalnum á nafnadegi hans árið 1691. Borgin stendur við San Antonio-ána og trúboðskirkjan Alamo þar sem orrustan um Alamo fór fram árið 1836 er í borginni. Borgin er vinsæll viðkomustaður ferðamanna og um 20 milljónir manna heimsækja borgina árlega. Meðal þess sem dregur ferðamenn að er San Antonio River Walk, net gangbrauta og brúa við ána þar sem hún rennur gegnum borgina.

Borgir í Texas
Houston

Houston er stærsta borg Texas í Bandaríkjunum. Hún er fjórða stærsta borg Bandaríkjanna með yfir tvær milljónir íbúa. Borgin er þekkt fyrir olíuiðnað. Höfnin í Houston er sjötta stærsta höfn heims og stærsta útflutningshöfn Bandaríkjanna. Borgin heitir í höfuðið á Sam Houston sem varð tvisvar forseti Texas um það leyti þegar borgin var sett á stofn upp úr 1836.

Íþróttir
Houston Rockets - NBA
Houston Dynamo - MLS

Borgir í Texas
Hanoí

Hanoí (víetnamska: Hà Nội; hán tự: 河内) er næststærsta borg og höfuðborg Víetnam. Borgin hefur verið höfuðstaður þess sem í dag heitir Víetnam allt frá því á 11. öld, fyrir utan árin frá 1954 til 1976 þegar hún var höfuðborg Norður-Víetnam. Borgin stendur á bökkum Rauðár.

Heitið á frummálinu, Hà Nội, merkir milli (Nội) fljótanna (Hà). 

Borgir í Víetnam
Hold

Hold var fjögurra laga stuttskífa (tólf-tomma) hljómsveitarinnar HAM sem kom út í takmörkuðu upplagi hjá Smekkleysu SF árið 1988. Á umslagi plötunnar og veggmynd sem því fylgdi var alblóðugur maður nakinn á bílskúrsgólfi með bundið fyrir augun. Það plötuumslag vakti hörð viðbrögð.

Á stuttskífunni Hold má finna lög eins og Hold, Svín, Auður Sif, Transylvanía og Trúboðssleikjari en Hrafn Gunnlaugsson, þáverandi dagskrárstjóri Ríkisútvarpsins, bannaði sýningu myndbands við lagið Trúboðssleikjari í Ríkissjónvarpinu vegna ofbeldis. Breiðskífan Buffalo Virgin kom út ári síðar og var stefnt á heimsfrægð.

HAM
Íslenskar stuttskífur
Buffalo Virgin

Buffalo Virgin var fyrsta breiðskífa hljómsveitarinnar HAM, en áður hafði komið út stuttskífan Hold. Buffalo Virgin innihélt lög á borð við „Death“ og „Egg ya hummie“ sem var útúrsnúningur á orðskrípinu „Eggjahommi“.

Platan var gefin út af One Little Indian, í Englandi. 

Á plötunni eru eftirfarandi lög:
Slave        	
Youth   
Voulez vous    
Linda Blair    
Svín   
Whole lotta love   
Mistery    
Egg ya hummie   
Forbidden lovers    
Death

Íslenskar breiðskífur
HAM
Rio de Janeiro

Rio de Janeiro eða Ríó (portúgalska Janúaráin) er stórborg í Brasilíu með um 6,7 milljónir íbúa en um 12,3 milljónir búa á stórborgarsvæðinu (2015). Hún er önnur stærsta borg landsins á eftir São Paulo og var höfuðborg þess til 1960. Ríó er 2550 km sunnan við miðbaug og þekkt fyrir baðstrendur, eins og Copacapana og Ipanema, fallegt borgarstæði milli fjallanna við suðurströnd Guanabaraflóa, og glæsilega kjötkveðjuhátíð þar sem sambaskólar keppa sín á milli í að setja upp sem glæsilegasta skrúðgöngu. Ríó er einnig þekkt fyrir stór fátækrahverfi, favelas, í hæðunum umhverfis borgina. Árið 2016 voru haldnir Ólympíuleikarnir í borginni.

Orðsifjar heitisins eru þær að 'Rio' þýðir fljót, samanber 'River' á ensku, og 'Janeiro' táknar Janúar en Evrópumenn báru fyrst Gwanabara-flóa,  þar sem samnefnd á rennur til sjávar, augum fyrsta janúar árið 1502.

Borgarhlutar 
 Centro
 Copacabana
 Lagoa Rodrigo de Freitas
 Urca

Rio de Janeiro
Borgir í Brasilíu
Skert flog

Skert flog er breiðskífa með upptökum af tónleikum HAM á skemmtistaðunum Gauki á Stöng þann 14. júní 2001. Platan kom út nokkrum mánuðum síðar hjá Hitt records, dótturfélagi Eddu miðlunar, sama ár. 

Á tónleikunum voru fjórir gestasöngvarar sem sungu í gregorískum stíl í laginu „Musculus“.

Lagalisti
Trúboðasleikjari
Death
Animalia
Sanity
Voulez-vous (Eftir liðsmenn sænsku diskósveitarinnar ABBA) 
Lonesome Duke
Misery
Bulldozer
Musculus
Partýbær

Tenglar
 Skert Flog með HAM á Discogs.com

Íslenskar breiðskífur
Íslenskar tónleikaplötur
HAM
CBGB‘s 7. ágúst 1993

CBGB's 7. ágúst 1993 er breiðskífa með upptökum frá tónleikum sveitarinnar HAM á skemmtistaðnum CBGB´s í New York 7. ágúst 1993.

Skemmtistaðurinn er þekktur fyrir að hafa verið hýsill grasrótarsenu New York-borgar á pönktímabilinu og hafa margar þekktar hljómsveitir leikið á staðnum.

Platan inniheldur eftirfarandi lög:
01  	Sanity    
02 	Austur    
03 	Demetra    
04 	Animalia    
05 	Marination   
06 	Party town   
07 	Hold    
08 	R poh

HAM
Íslenskar breiðskífur
Íslenskar tónleikaplötur
Austurbæjarbíó

Austurbæjarbíó eða Austurbær er kvikmynda- tónleika- og leikhús sem stendur við Snorrabraut í Reykjavík. Það var reist af nokkrum athafnamönnum í Reykjavík á árunum 1945 til 1947 og formlega opnað 25. október það ár. Aðstandendur voru jafnframt forystumenn Tónlistarfélagsins í Reykjavík sem hafði verið stofnað 1932. Hönnuðir hússins voru arkitektarnir Hörður Bjarnason og Gunnlaugur Pálsson. 

Salurinn tekur um 520 manns í sæti á einu gólfi. Hann var innréttaður með tilliti til tónlistarflutnings og fyrir framan kvikmyndatjaldið var svið sem gat borið 40 manna hljómsveit. Húsið var stærsta samkomuhús landsins við opnun þess. Frá upphafi var vinsælt að halda tónleika í húsinu þegar ekki voru sýndar kvikmyndir. Fyrstu kvikmyndirnar sem sýndar voru voru Ég hef ætíð elskað þig (I've Always Loved You) og Hótel Casablanca (A Night in Casablanca). 

Húsið var vettvangur fyrir miðnæturrevíur á vegum fyrst Íslenzkra tóna og síðar Leikfélags Reykjavíkur sem hélt þær sem fjáröflun fyrir Borgarleikhúsið.

1955 til 1975 var skemmtistaðurinn Silfurtunglið rekinn á efri hæð hússins.

Sambíóin eignuðust Austurbæjarbíó 1985 og 1987 var nafni hússins breytt í Bíóborgin. Bíóborgin var fyrsta kvikmyndahúsið á Íslandi sem setti upp THX-hljóðkerfi. 

2002 var kvikmyndasýningum hætt í húsinu og var ætlunin að rífa húsið og reisa þar fjölbýlishús. Hætt var við þær áætlanir og húsið hefur síðan verið nýtt sem leikhús og samkomuhús. Þar hafa meðal annars verið settir upp nokkrir vinsælir söngleikir síðustu ár. 2014 var fyrsta þáttaröðin af Ísland Got Talent tekin þar upp.

2017 Fékk Aust­ur­bæj­ar­bíó síðan nýtt hlut­verk sem gluggi fyr­ir er­lenda ferðamenn inn í ís­lenska sögu, nátt­úru og sam­fé­lag þá opnaði safnið „Tales from Ice­land“ sem er á tveimur hæðum. 

Salurinn er enn notaður sem samkomuhús og fyrir tónleika.

Tenglar 
 Silfurtunglið truflar svefnfriðinn; frétt í Morgunblaðinu 1955

Hlíðar
Kvikmyndahús í Reykjavík
Austur-Hérað

Austur-Hérað var sveitarfélag á Austurlandi.  Það varð til 7. júní 1998 við sameiningu 5 sveitarfélaga:  Egilsstaðabæjar, Eiðahrepps, Hjaltastaðarhrepps, Skriðdalshrepps og Vallahrepps.

Hinn 1. nóvember 2004 sameinaðist Austur-Hérað Fellahreppi og Norður-Héraði undir nafninu Fljótsdalshérað.

Fyrrum sveitarfélög á Austurlandi